Тръмп обвини бивши кандидати за президент на САЩ в опити да разпалят Трета световна война
Президентът на САЩ Доналд Тръмп обвини в Twitter сенаторите републиканци Джон Маккейн и Линдзи Греъм, че се опитват да „разпалят Трета световна война“. Обвиненията дойдоха след като сенаторите оспориха решението на Тръмп да затвори границите на САЩ за имигранти от няколко държави. Ден преди това сенаторите излязоха с общо изявление. В него те заявяват, че решението „само ще разтвори раната в областта на борбата с тероризма“. „Съвместното изявление на бившите кандидати за президент Джон Маккейн и Линдзи Греъм е невярно - те не разбират много от проблемите на имиграцията. Двамата сенатори би трябвало да се фокусират повече върху борбата с ИД, вместо постоянно да се опитват да раздухат Трета световна война", написа Тръмп в социалната мрежа. „Това решение дава сигнал. Излиза, че Америка не иска мюсюлмани на своя територия. За това и сред нас има страхове. Страхуваме се, че тази заповед може да помогне за набирането на терористи. Не съм убеден, че тя е полезна за нашата сигурност“, заяви Маккейн. Той вече критикува Тръмп за неговата политика към Русия. Маккейн е бивш кандидат за президент на Републиканската партия. Той е и един от най-големите поддръжници на идеята за твърда политика към Кремъл. Маккейн и Греъм бяха на посещение в Украйна в началото на тази година. Там те обещаха продължаване на американската политика спрямо Русия. Междувременно десетки хиляди демонстранти излязоха по улиците на американските градове и на летищата в САЩ, за да протестират срещу указа на Тръмп, забраняващ влизането в страната на граждани на седем държави с преобладаващо мюсюлманско население, предаде Ройтерс. В Ню Йорк, Вашингтон и Бостън втора вълна на протести започна след спонтанните митинги на много летища в събота, когато имиграционните власти започнаха да прилагат президентския указ. Решението на президента, което забранява приемането на сирийски бежанци и влизането в САЩ на пътуващи от Ирак, Иран, Йемен, Либия, Сирия, Сомалия и Судан, доведе до арестуването и депортирането на стотици хора, пристигнали на американски летища. Един от най-големите протести се състоя в Батъри парк в долен Манхатън, недалеч от Статуята на свободата в пристанището на Ню Йорк, един от най-популярните американски символи и първият, който милиони емигранти са виждали, прекосявайки океана от Европа и пристигайки в Америка. Главният оратор, сенаторът демократ от Ню Йорк Чарлз Шумър заяви пред събралите се, че указът на Тръмп е антиамерикански и е в разрез с основните ценности на страната. Във Вашингтон хиляди се събраха на площад Лафайет близо до Белия дом, с викове "Няма омраза, няма страх, бежанците са добре дошли тук". Демонстрантите бяха запълнили цялото пространство около Белия дом и Министерството на финансите. Шествието потегли от Белия дом по Пенсилвания авеню и спря пред Международния хотел Тръмп, където викаше "Срам, срам, срам". По данни на полицията в протестите са участвали близо 8000 души. В петък миналата седмица Тръмп подписа указ "За защита на страната от влизане на чуждестранни терористи". Според него се забранява влизането в САЩ за срок от 90 дни на всички граждани от 7 държави (Иран, Ирак, Йемен, Либия, Сирия, Сомалия и Судан), спира се приемането на бежанци за срок от 120 дни и се забранява за неопределен период приемането на бежанци от Сирия. "Искам да кажа, че това не е забрана за мюсюлманите, както невярно съобщиха медиите. Това не е въпрос на религия, това е въпрос на терора и сигурността в нашата държава". Това се казва в специално заявление на Тръмп по повод протестите срещу издадения от него указ за ограничаване достъпа в САЩ на лица от 7 мюсюлмани държави. Американският президент отбеляза, че в света има над 40 държави, в които живеят много мюсюлмани и върху които не се разпространява действието на указа му. Тръмп е съгласен, че Америка е нация на мигранти, но подчерта, че властите смятат да "защитават нейните граждани и границите". Той също припомни, че предшественикът му Барак Обама също е въвеждал временни ограничения за влизане в САЩ на граждани от някои държави. „Моята политика прилича на тази, която президентът Обама следваше през 2011 година, когато забрани визи за бежанци от Ирак за шест месеца. Седемте държави, посочени в указа, са същите страни, които бяха определени от администрацията на Обама като източници на терор“, припомни Тръмп. „Ние отново ще издаваме визи за всички държави, след като бъдем убедени, че в близките 90 дни сме разгледали и реализирали най-безопасните стратегии“, се казва още в изявлението на президента.